गरीब तो कोई रद्दीवाली कहता; सिलाई मशीन खरीदने के पैसे नहीं जुटे, बनाई पेपर से ड्रेस
मध्यप्रदेश के सुदौर में रहने वालीं अपेक्षा राय अखबारों की रद्दी से स्टाइलिश ड्रेसेज बनाकर पॉपुलर हो गईं। लोग उन्हें 'पेपर क्वीन' कहते हैं। कुछ लोग उनकी तुलना उर्फी जावेद से भी करते हैं।
अखबार एक दिन बाद रद्दी बन जाता है। लेकिन मध्यप्रदेश के सुदौर में रहने वालीं अपेक्षा राय इन्हीं अखबारों की रद्दी से स्टाइलिश ड्रेसेज बनाकर पॉपुलर हो गईं। लोग उन्हें 'पेपर क्वीन' कहते हैं। कुछ लोग उनकी तुलना उर्फी जावेद से भी करते हैं।
20 साल की अपेक्षा सरकारी स्कूल में गेस्ट टीचर हैं लेकिन उनका सपना फैशन डिजाइनर बनने का है। वह फैशन डिजाइनिंग का कोर्स करने के लिए पैसा जमा कर रही हैं ताकि वह एक दिन अपना सपना पूरा कर सकें।
'ये मैं हूं' में आज मिलिए अपेक्षा राय से:
3 महीने का किया कपड़े बनाने का कोर्स
सुदौर एक छोटा-सा गांव है, जहां मेरे पापा किराने की दुकान चलाते हैं और मम्मी हाउसवाइफ हैं। पहले पापा किसान थे। हर मां-बाप की तरह उन्होंने अपनी तरफ से मुझे कभी किसी चीज की कमी नहीं होने दी, लेकिन पैसे की कमी कहीं ना कहीं ख्वाहिशों के बीच हमेशा आड़े आती।
मैं फैशन डिजाइनर बनना चाहती हूं लेकिन इतने पैसे नहीं कि लाखों रुपए की फीस देकर फैशन डिजाइनिंग की पढ़ाई कर सकूं।
मैंने प्रधानमंत्री कौशल विकास योजना के तहत 3 महीने का सिलाई-कढ़ाई का कोर्स किया। मुझे नई-नई ड्रेस बनाने का हमेशा से शौक रहा है। बचपन में जब दोपहर में मम्मी सो जातीं तो मैं उनकी पुरानी साड़ियों को काटकर सूई-धागे से नई-नई ड्रेसेज बनाती। यूट्यूब पर पेपर कटिंग की वीडियोज देखकर भी मैंने काफी कुछ सीखा।
सिलाई मशीन खरीदने के पैसे नहीं
मैं एक लोअर मिडिल क्लास परिवार से ताल्लुक रखती हूं। परिवार ने हमेशा पैसों की किल्लत झेली है। जब मैं सिलाई का कोर्स कर रही थी तभी मैंने पापा से सिलाई मशीन खरीदने को कहा था लेकिन पैसे नहीं होने की वजह से घर में सिलाई मशीन नहीं आ पाई।
कोर्स के दौरान कागजों पर पहले डिजाइनिंग और कटिंग सिखाई जाती, उसके बाद कपड़े पर प्रैक्टिस की जाती। मुझे पापा की दुकान से पुराने अखबार मिल जाते थे तो मैं उसी पर ड्रेस की कटिंग करती।
हालांकि अब मैं कबाड़ी से रद्दी लेती हूं।
आगे बढ़ने से पहले पोल के जरिए बताएं अपनी राय:
टिकटॉक पर बनाया वीडियो तो 3 करोड़ व्यूज आए 
2018 में एक दिन मेरे दिमाग में आया कि क्यों ना मैं कागज की ड्रेस बनाकर एक वीडियो बनाऊं। तब टिकटॉक बहुत पॉपुलर था।
मैंने कागज से लहंगा, चोली और दुपट्‌टा बनाया और उसे पहनकर भाई के मोबाइल से वीडियो बनाया क्योंकि मेरे पास तब फोन नहीं था। जब वह वीडियो मैंने टिकटॉक पर अपलोड किया तो वीडियो को इतना पसंद किया गया कि 3 करोड़ व्यूज मेरी झोली में आ गिरे।
उस दिन से मैंने पेपर ड्रेसेज बनानी शुरू कर दीं।
सेलेब्रिटीज की ड्रेसेज जैसी हूबहू ड्रेस बनाती हूं
शुरुआत में मुझे ड्रेस बनाने में पूरा 1 दिन लगता लेकिन लगातार प्रैक्टिस से अब ड्रेसेज बनाने में कम वक्त लगता है। मैं ड्रेसेज बनाती चली गई और फोलोअर्स बढ़ते चले गए।
मैंने सोशल मीडिया के हर प्लैटफॉर्म पर अकाउंट बना लिए थे। टिकटॉक बंद हुआ तो मुझे मैक्स टकाटक पर लोगों का प्यार मिलने लगा। 2020 में मेरी पहली कमाई हुई।
इसके बाद इंस्टाग्राम पर भी मेरी वीडियोज वायरल होने लगीं। इस प्लैटफॉर्म पर 1 महीने में मेरे 1 लाख फॉलोअर्स हो गए थे।
मुझे ड्रेस डिजाइनिंग का इतना शौक है कि मैं बॉलीवुड एक्ट्रेस की ड्रेसेज की तरह हूबहू पेपर ड्रेस बनाती हूं।
मैंने कान्स फिल्म फेस्टिवल में उर्वशी रौतेला की ड्रेस, गंगूबाई में आलिया भट्‌ट जैसे साड़ी समेत कई फिल्म सेलेब्रिटीज की ड्रेसेज से इंस्पायर होकर पेपर ड्रेसेज बनाई। मुझे नोरा फतेही का ड्रेसिंग स्टाइल पसंद है इसलिए मैंने उनकी जैसी ड्रेसेज ज्यादा बनाई हैं।
उर्फी जावेद से होती है तुलना
मैंने टॉफी, पानी की ट्यूब, सिक्कों, नोट, नीम के पत्तों, गुब्बारों, प्लास्टिक की बॉल्स समेत कई चीजों से ड्रेसेज बनाकर, उनकी रील बनाई तो लोग मेरी तुलना उर्फी जावेद से करने लगे। आज भी लोग मुझे उर्फी ही कहते हैं।
लेकिन मैं इस तरह की रील्स तब से बना रही हूं जब उर्फी को कोई जानता तक नहीं था। उर्फी भी गलत नहीं है। उनका ड्रेसिंग स्टाइल भी काफी क्रिएटिव होता है।
दरअसल इस तरह की ड्रेसेज को बनाने के पीछे की वजह मेरे पापा हैं। पापा की दुकान है तो उन्होंने मुझे 10-10 के सिक्के लाकर दिए। दुकान में आए करारे नोट, चिप्स, टॉफी, गुब्बारे, सब मुझे लाकर दिए और कहा कि इनसे ड्रेस बनाओ। पापा मुझे नई-नई स्टाइल की ड्रेसेज बनाने के लिए बहुत मोटिवेट करते हैं।
लोग कहने लगे ‘पेपर क्वीन’ 
मेरी अधिकतर ड्रेसेज अखबारों से ही बनी हैं। मुझे अखबारों से वेस्टर्न आउटफिट बनाना बेहद पसंद है। जब मैंने इन ड्रेसेज को शाेकेस करना शुरू किया तो लोगों ने मुझे ‘रद्दीवाली’ नाम दिया।
कुछ लोगों ने कहा कि ये गरीब है। इसके पास कपड़े खरीदने के पैसे नहीं है। इस तरह के कमेंट्स मुझे परेशान करते लेकिन मैंने उन कमेंट्स को खुद पर हावी नहीं होने दिया। आज मैं ‘रद्दीवाली’ से ‘पेपर क्वीन’ बन गई हूं। यह नाम भी मुझे लोगों ने ही दिया है।
रिश्तेदार पापा पर बनाते हैं मेरी शादी का दबाव
मेरे पापा की शादी 20 साल की उम्र में हो गई थी। मां उनसे भी छोटी थीं। हमारे गांव में लड़कियों की जल्दी शादी कर दी जाती है।
ऐसे में पापा पर रिश्तेदार और गांव वाले मेरी शादी करने का दबाव बनाते हैं। हमेशा रिश्ते सुझाते रहते हैं लेकिन पापा ऐसा नहीं चाहते।
पापा, मम्मी और मैंने कभी नहीं सोचा था कि मैं इतनी कम उम्र में फेमस हो जाऊंगी। मेरे पेरेंट्स को मुझ पर गर्व है। मुझे भी अच्छा लगता है जब लोग मुझे दूर से पहचान जाते हैं। प्यार से मुझे पेपर क्वीन कहते हैं और मेरे साथ सेल्फी लेते हैं।
गांव के लोग बनाते हैं बातें
मैं शॉर्ट ड्रेस, ऑफ शोल्डर, हॉल्टर नेक समेत सभी तरह की ड्रेसेज पहनती हूं। गांव के लोग मेरे बारे में बहुत बातें बनाते हैं। कुछ लोगों को मेरी वीडियो बनाने से दिक्कत है। कुछ को वेस्टर्न ड्रेसेज से प्रॉब्लम है। मैं मॉडलिंग करती हूं तब भी कई तरह की बातें सुनने को मिलती हैं।
मुझे कई फैशन शोज में जज के तौर पर भी बुलाया जाता है तो लोग तंज करते हैं और कहते हैं कि वीडियो बनाती हैं, बाहर जाती हैं, फोन पर दिनभर लगी रहती है, जाने क्या करती है।
जबकि मैं पापा के साथ ही हर इवेंट अटेंड करती हूं। मां-पापा को कभी मेरी ड्रेसेज से दिक्कत नहीं हुई।
मुझे पेरेंट्स का पूरा सपोर्ट है तभी मैं आज यहां तक पहुंची हूं। लोग क्या कहते हैं मुझे फर्क नहीं पड़ता क्योंकि जब आप कुछ करे, तब भी और कुछ ना भी करें, तब भी लोग कुछ न कुछ बोलते जरूर हैं क्योंकि उनका काम यही है। लोग कभी किसी की तरक्की को देखकर खुश नहीं होते। मैं अपने परिवार को सपोर्ट कर रही हूं। लोगों की सोच से ज्यादा मेरे लिए मेरे परिवार की सोच अहमियत रखती है।
सरकारी स्कूल में गेस्ट टीचर हूं
मैंने बीए की पढ़ाई घर पर बैठकर कॉरेंसपॉन्डेंट से की है। घर के पास ही एक सरकारी स्कूल है, वहां गेस्ट टीचर की वेकेंसी निकली थी। मैंने अप्लाई किया तो मेरी वहां नौकरी लग गई। अब मैं वहां इंग्लिश टीचर हूं।
फैशन डिजाइनिंग के अलावा मैं टीचिंग कोर्स भी करना चाहती हूं। इसके लिए मैं पैसा जमा करने में जुटी हुई हूं। मैं सुबह जल्दी उठकर ड्रेस बनाती हूं फिर स्कूल जाती हूं। वापस आने के बाद रील बनाती हूं। घर के कामों में भी मां का हाथ बंटवाती हूं।
एक पेपर ड्रेस को 3-4 बार करती हूं इस्तेमाल
फैशन के साथ-साथ मैं इकोफ्रेंडली हूं। रद्दी से मैं भले ही 1 ड्रेस बनाती हूं लेकिन जब उसे पहन लेती हूं तो उसी पेपर से दूसरी ड्रेस बना लेती हूं। इस तरह मैं उन्हीं कागजों को री-वर्क कर 3-4 ड्रेसेज बना लेती हूं और अंत में उसे गांव के पास ही एक री-साइकिल सेंटर है, वहां दे देती हूं।
कई लोगों ने मुझे कहा कि मैं अपनी बनाई ड्रेसेज को बेचना शुरू कर दूं लेकिन इस तरह की ड्रेसेज की पैकेजिंग करना आसान नहीं है। अगर गद्दे का बॉक्स टूट जाए तो कागज की ड्रेस खराब हो सकती है।
मैं जिंदगी में बहुत कुछ हासिल करना चाहती हूं और इसके लिए लगातार मेहनत भी कर रही हूं। मेरा मानना है कि हमें कभी नाउम्मीद नहीं होना चाहिए। मेहनत करते रहो, एक दिन आपके काम की पहचान जरूर बनेगी। आज लोग मेरी क्रिएटिविटी को पसंद करते हैं लेकिन मुझे 'पेपर क्वीन' बनने में बहुत साल लगे। 